นิกเกอิปิดเช้าพุ่ง 257.58 จุด รับมุมมองบวกศก.สหรัฐ
นิกเกอิปิดเช้าพุ่ง 257.58 จุด รับมุมมองบวกศก.สหรัฐ
3 ก.ย. 2558

ดัชนีนิกเกอิตลาดหุ้นโตเกียวปิดภาคเช้าปรับตัวขึ้นในวันนี้ โดยดัชนีนิกเกอิปิดภาคเช้าเพิ่มขึ้น 257.58 จุด หรือ 1.42% แตะที่ 18,352.98 จุดเนื่องจากนักลงทุนขานรับสัญญาณบ่งชี้ที่สดใสเกี่ยวกับแนวโน้มเศรษฐกิจสหรัฐ
ตลาดหุ้นโตเกียวปิดในแดนบวกเช้านี้ ตามตลาดหุ้นนิวยอร์ก หลังจากมีการเปิดเผยข้อมูลที่แสดงให้เห็นว่าภาวะเศรษฐกิจของสหรัฐยังคงมีความแข็งแกร่ง
กระทรวงแรงงานสหรัฐเปิดเผยเมื่อคืนนี้ว่า ประสิทธิภาพการผลิตของแรงงานนอกภาคเกษตร เพิ่มขึ้น 3.3% ในไตรมาส 2 เมื่อเทียบรายไตรมาส โดยเป็นการปรับตัวขึ้นมากที่สุดนับตั้งแต่ไตรมาส 4 ของปี 2556 ขณะที่ได้แรงหนุนจากผลผลิตและจำนวนชั่วโมงทำงานที่เพิ่มขึ้น
นอกจากนี้ ธนาคารกลางสหรัฐ (เฟด) เปิดเผยในรายงานสรุปภาวะเศรษฐกิจ หรือ Beige Book ว่า กิจกรรมทางเศรษฐกิจในภูมิภาคส่วนใหญ่ของสหรัฐยังคงมีการขยายตัวในช่วงตั้งแต่เดือนก.ค.ถึงกลางเดือนส.ค.